b'\n_START_ARTICLE_\nPer Stig M\xc3\xb8ller\n_START_SECTION_\nBaggrund\n_START_PARAGRAPH_\nPer Stig M\xc3\xb8ller er f\xc3\xb8dt p\xc3\xa5 Frederiksberg ind i en politikerfamilie. Hans for\xc3\xa6ldre var tidligere medlemmer af Folketinget, finansminister Poul M\xc3\xb8ller og journalist Lis M\xc3\xb8ller. Han har to s\xc3\xb8skende, Hanne (f\xc3\xb8dt 1939) og Niels Erik (f\xc3\xb8dt 1948)._NEWLINE_Per Stig M\xc3\xb8ller gik p\xc3\xa5 Lindevangskolen 1949-1954, blev nysproglig student fra Frederiksberg Gymnasium 1961 og mag.art. i komparativ litteraturvidenskab fra K\xc3\xb8benhavns Universitet 1967. Han var kandidatstipendiat samme sted (1968-1971), senere seniorstipendiat (1971-1973) og i 1973 blev han dr.phil._NEWLINE_Per Stig M\xc3\xb8ller var gift med Gitte J\xc3\xa6ger i et par \xc3\xa5r i midten af 1960\'erne. Sammen fik de s\xc3\xb8nnen Asger Stig M\xc3\xb8ller (1965-2010). Per Stig blev i 1969 gift med Sally M\xc3\xb8ller (f. J\xc3\xb8rgensen), som d\xc3\xb8de af kr\xc3\xa6ft i 2001. I dag er han gift med den kinesisk f\xc3\xb8dte erhvervskvinde Xukun Ji, som kom til Danmark i \xc3\xa5r 2000. De indledte deres forhold i 2001.\n_START_SECTION_\nPolitisk karriere\n_START_PARAGRAPH_\nPer Stig M\xc3\xb8ller blev opstillet som Folketingskandidat for Det Konservative Folkeparti i 1983 i Gentoftekredsen, og \xc3\xa5ret efter blev han valgt ind for K\xc3\xb8benhavns Amtskreds ved Folketingsvalget den 10. januar 1984 og har siden siddet i Folketinget. I 1987 skiftede han opstillingskreds til Slotskredsen s\xc3\xa5ledes at ved Folketingsvalget den 10. maj 1988 var det Vestre Storkreds der stemte ham ind._NEWLINE_I 1987 blev han f\xc3\xb8rste gang medlem af Europar\xc3\xa5dets Parlamentariske Forsamling. Han har v\xc3\xa6ret medlem af denne organisation i flere omgange: 1987-1990, 1994-1996, 1998-2001 og fra 2011._NEWLINE_I Regeringen Poul Schl\xc3\xbcter IV blev han udpeget som Milj\xc3\xb8minister og sad p\xc3\xa5 denne post fra den 18. december 1990 til den 25. januar 1993, da denne regering trak sig som f\xc3\xb8lge af Tamilsagen. I sin tid som Milj\xc3\xb8minister arbejdede han med beslutningen omkring \xc3\x98resundsforbindelsen og \xc3\x98restaden og h\xc3\xb8rte sammen med blandt andet socialdemokraten Ole L\xc3\xb8vig Simonsen til milj\xc3\xb8opinionsfl\xc3\xb8jen i diskussionen, \xe2\x80\x94 en fl\xc3\xb8j der stod over for den mere entusiastiske fl\xc3\xb8j, repr\xc3\xa6senteret ved Svend Auken og Henning Dyremose, og fl\xc3\xb8jen der \xc3\xb8nskede en bilistfinansieret forbindelse frem for skatteyderbetalt, repr\xc3\xa6senteret ved is\xc3\xa6r Venstre-medlemmer og en r\xc3\xa6kke medlemmer af Det Konservative Folkeparti. I beslutningerne omkring \xc3\x98restaden m\xc3\xa5tte Per Stig M\xc3\xb8ller som milj\xc3\xb8minister i Folketinget svarer p\xc3\xa5 sp\xc3\xb8rgsm\xc3\xa5l om den enest\xc3\xa5ende situation hvor Folketinget ved lov tilsidesatte Fredningsn\xc3\xa6vnets naturfredning af Vestamager, en fredning der havde varet blot 18 timer._NEWLINE_I 1997 k\xc3\xb8rte den konservative partiformand Hans Engell i spiritusp\xc3\xa5virket tilstand ind i en betonklods p\xc3\xa5 Helsing\xc3\xb8rmotorvejen. Engell tr\xc3\xa5dte tilbage, og Per Stig M\xc3\xb8ller overtog formandsposten samme \xc3\xa5r, men m\xc3\xa5tte straks se at en gammel dom for spiritusk\xc3\xb8rsel fra 1967 blive afsl\xc3\xb8ret i medierne. Ved det efterf\xc3\xb8lgende Folketingsvalg den 11. marts 1998 gik Det Konservative Folkeparti markant tilbage og Per Stig M\xc3\xb8ller trak sig derefter fra formandsposten._NEWLINE_I opposition i 2001 kritiserede Per Stig M\xc3\xb8ller den danske pressen for at kunne fremmane en lynch-stemning og for at fremkalde "vrede p\xc3\xa5 et forkert og forhastet grundlag", der kunne f\xc3\xa5 lovgiverne til at reagere med "hissa-hussa-hejsa-hovsa-lovgivning". Han kritiserede ogs\xc3\xa5 pressen for ikke at v\xc3\xa6re dem som gjorde opm\xc3\xa6rksom p\xc3\xa5 hvad han mente var Statsminister Poul Nyrup Rasmussens "eklatante l\xc3\xb8ftebrud" i forbindelse med efterl\xc3\xb8nsforliget efter Folketingsvalget 1998.\n_START_SECTION_\nMinister fra 2001\n_START_PARAGRAPH_\nEfter Folketingsvalget 2001 blev Per Stig M\xc3\xb8ller udenrigsminister i regeringen som Anders Fogh Rasmussen dannede. Han fortsatte som udenrigsminister efter Folketingsvalget 2005 og Folketingsvalget 2007, hvor han modtog 13.377 personlige stemmer. Da Lars L\xc3\xb8kke Rasmussen overtog statsministerposten fortsatte Stig M\xc3\xb8ller som udenrigsminister indtil L\xc3\xb8kke Rasmussens regeringsrokade i 2010._NEWLINE_F\xc3\xa5 uger f\xc3\xb8r Stig M\xc3\xb8ller tiltr\xc3\xa5dte som udenrigsminister skete Terrorangrebet den 11. september 2001 hvilket kom til at pr\xc3\xa6ge udenrigspolitiken gennem Krigen mod terrorisme, hvor Danmark deltog i Krigen i Afghanistan (2001-nutid). Danmarks deltagelse i Irakkrigen, skete ogs\xc3\xa5 medens Stig M\xc3\xb8ller var udenrigsminister. I bogen Et land i krig fra 2012 h\xc3\xa6vdede Gitte Seeberg at Stig M\xc3\xb8ller f\xc3\xb8rst var imod dansk deltagelse i Irakkrigen uden et fornyet FN-mandat, men blev truet til at skifte holdning af statsminister Fogh Rasmussen og partiformanden Bendt Bendtsen. Stig M\xc3\xb8ller afviste denne fortolkning af forl\xc3\xb8bet: I f\xc3\xb8lge ham havde han h\xc3\xa5bet p\xc3\xa5 en ny FN-resolution, men da den ikke kom og vurderingen fra Folkeretskontoret med juristen Peter Taks\xc3\xb8e-Jensen var positiv, s\xc3\xa5 havde han v\xc3\xa6ret positivt indstillet overfor dansk deltagelse._NEWLINE_I f\xc3\xb8rste del af Stig M\xc3\xb8llers\' tid som Udenrigsminister arbejdede han med EU-formandskabet som Danmark overtog den 1. juli 2002 efter Spanien. Ogs\xc3\xa5 mens Stig M\xc3\xb8ller var udenrigsminister havde Danmark formandskabet i FN\'s Sikkerhedsr\xc3\xa5d, og han ledede derfor r\xc3\xa5dets m\xc3\xb8de i juni 2006._NEWLINE_Ved L\xc3\xb8kke Rasmussens regeringsrokade i 2010 blev Stig M\xc3\xb8ller kulturminister og kirkeminister. Som kulturminister tog han initiativ til en taleradio, popul\xc3\xa6rt kaldet "Radio M\xc3\xb8ller", der senere fik navnet Radio24syv. Kanalen var en del af et medieforlig som Stig M\xc3\xb8ller gennemf\xc3\xb8rte uden om oppositionen. Med medieforliget kom ogs\xc3\xa5 100 millioner kroner \xc3\xb8rem\xc3\xa6rket st\xc3\xb8tte til DR som skulle bruges p\xc3\xa5 en historisk dramaserie. Dette skulle blive den planlagte 1864 tv-serie. Under tv-seriens udvikling kom han under anklage for at bryde armsl\xc3\xa6ngdeprincippet til DR. Stig M\xc3\xb8ller forklarede at hans kontakt til DR\'s ledelse skyldtes hans pligt til at sige at reglerne for den ekstraordin\xc3\xa6re bevilling skulle overholdes, og senere afviste DR ogs\xc3\xa5 anklagen._NEWLINE_Som ny kirkeminister blev Stig M\xc3\xb8ller positivt modtaget af Landsforeningen af Menighedsr\xc3\xa5d. Ved foreningens \xc3\xa5rsm\xc3\xb8de i maj 2011 annoncerede han at han ville frems\xc3\xa6tte et lovforslag i Folketinget om homoseksuelle vielser i Folkekirken. Det blev dog ikke Stig M\xc3\xb8ller der kom til at frems\xc3\xa6tte lovforslaget: Efter regeringsskiftet var det Social- og integrationsministeren Karen H\xc3\xa6kkerup der i marts 2012 kunne frems\xc3\xa6tte det, og ved afstemningen den 7. juni 2012 stemte han for.\n_START_SECTION_\nAfgang som minister\n_START_PARAGRAPH_\nVed Folketingsvalget 2011 modtog han 7.093 personlige stemmer. Dette var ganske vist det st\xc3\xb8rste antal personlige stemmer i K\xc3\xb8benhavns Storkreds for en konservativ kandidat, men ikke desto mindre n\xc3\xa6sten en halvering af stemmetallet i 2007 p\xc3\xa5 13.377._NEWLINE_I efter\xc3\xa5ret 2012 overgav han to centrale poster i Folketinget til Lene Espersen med virkning fra \xc3\xa5rsskiftet. Det var posterne som udenrigsordf\xc3\xb8rer og som medlem af Udenrigspolitisk N\xc3\xa6vn. Efter sommergruppem\xc3\xb8det i 2013 udn\xc3\xa6vnte den konservative folketingsgruppe ham til EU-ordf\xc3\xb8rer._NEWLINE_Til Folketingsvalget 2015 valgte Stig M\xc3\xb8ller ikke at genopstille og forlod derfor Folketinget den 18. juni 2015.\n_START_SECTION_\nTillidshverv og h\xc3\xa6dersbevisninger\n_START_PARAGRAPH_\nAf tillidsposter har M\xc3\xb8ller v\xc3\xa6ret landsformand for Konservative Gymnasiaster 1960-61 og n\xc3\xa6stformand for Konservative Studenter 1961-62. Han var Studenterforeningens ledende senior 1970-72, landsformand for FOF 1983-89, formand for Den Konservative Klub fra 1995 og politisk ordf\xc3\xb8rer 1997-98 samt formand for Det Konservative Folkeparti 1997-98._NEWLINE_Stig M\xc3\xb8ller er Kommand\xc3\xb8r af 1. grad af Dannebrogordenen og Chevalier des Arts et des Lettres. Han modtog i 2001 Danmark Radios Rosenkj\xc3\xa6rpris.'